CELEX: 32021D0812(01)
Language: bg
Date: 2021-08-11 00:00:00
Title: Решение на Комисията от 11 август 2021 година за създаването на експертна група за статистика за отпадъците от опаковки от пластмаса към Комисията 2021/C 324/05

12.8.2021   
               
               
                  BG
               
               
                  Официален вестник на Европейския съюз
               
               
                  C 324/5
               
            
         РЕШЕНИЕ НА КОМИСИЯТА
         от 11 август 2021 година
         за създаването на експертна група за статистика за отпадъците от опаковки от пластмаса към Комисията
         (2021/C 324/05)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, като има предвид, че:
         като има предвид, че:
         
                     (1)
                  
                  
                     Съгласно член 338 от Договора за функционирането на Европейския съюз Европейският парламент и Съветът приемат мерки за изготвянето на статистически данни, когато това е необходимо за изпълнение на дейностите на Съюза.
                  
               
                     (2)
                  
                  
                     Съгласно член 13 от Регламент (ЕС, Евратом) 2021/770 на Съвета (1), Комисията трябва да създаде официална експертна група, съставена от представители на всички държави членки и председателствана от представител на Комисията, която да консултира Комисията и да изразява становища относно съпоставимостта, надеждността и изчерпателността на статистическите данни за генерираните и рециклираните отпадъци от опаковки от пластмаса, да консултира Комисията при изготвянето на мерки за повишаване на съпоставимостта и надеждността на данните и да издава ежегодни становища относно пригодността на данните за отпадъците от опаковки от пластмаса, представяни от държавите членки за целите на собствените ресурси на база нерециклираните отпадъци от опаковки от пластмаса.
                  
               
                     (3)
                  
                  
                     Поради това е необходимо да се създаде експертна група („експертната група за СООП“) в областта на статистиката за отпадъците от опаковки от пластмаса и да се определят нейните задачи, структура и функциониране в съответствие с Решение С(2016) 3301 на Комисията за установяване на хоризонтални правила за създаването и функционирането на експертните групи на Комисията.
                  
               
                     (4)
                  
                  
                     Всяка година експертната група за СООП следва да изготвя становище за пригодността на данните за отпадъци от опаковки от пластмаса, предоставяни от държавите членки на годишна основа за използване в системата на собствените ресурси на Европейския съюз.
                  
               
                     (5)
                  
                  
                     Експертната група за СООП следва да е съставена от експерти по статистиката за отпадъци от опаковки от пластмаса от всички държави членки.
                  
               
                     (6)
                  
                  
                     Следва да се установят правилата за оповестяване на информация от страна на членовете на експертната група за СООП.
                  
               
                     (7)
                  
                  
                     Личните данни следва да се обработват в съответствие с Регламент (ЕС) 2018/1725 на Европейския парламент и на Съвета (2),
                  
               РЕШИ:
         
            Член 1
            Предмет
            Създава се експертна група за статистика за отпадъци от опаковки от пластмаса към Комисията („експертната група за СООП“).
         
         
            Член 2
            Задачи
            Задачите на експертната група за СООП са следните:
            
                        а)
                     
                     
                        да консултира Комисията и да изразява становища относно съпоставимостта, надеждността и изчерпателността на статистическите данни за генерираните и рециклираните отпадъци от опаковки от пластмаса;
                     
                  
                        б)
                     
                     
                        да консултира Комисията при изготвянето на мерки за повишаване на съпоставимостта и надеждността на данните;
                     
                  
                        в)
                     
                     
                        да разглежда на годишна основа данните, предоставяни в съответствие с член 5, параграф 5 от Регламент (ЕС, Евратом) 2021/770;
                     
                  
                        г)
                     
                     
                        да издава ежегодни становища относно пригодността на данните за отпадъци от опаковки от пластмаса, представяни от държавите членки за целите на собствените ресурси на база нерециклираните отпадъци от опаковки от пластмаса;
                     
                  
                        д)
                     
                     
                        да разглежда въпроси относно прилагането на Регламент (ЕС, Евратом) 2021/770;
                     
                  
                        е)
                     
                     
                        да оказва съдействие на Комисията при подготовката на законодателни предложения и инициативи във връзка с политиката относно хармонизирането на статистиката за отпадъци от опаковки от пластмаса;
                     
                  
                        ж)
                     
                     
                        да подпомага Комисията в началния етап от изготвянето на актовете за изпълнение, които да се приемат в съответствие с Регламент (ЕС, Евратом) 2021/770, преди да се представят на комитета в съответствие с Регламент (ЕС) № 182/2011 на Европейския парламент и на Съвета;
                     
                  
                        з)
                     
                     
                        да улеснява обмена на опит и добри практики в областта на статистиката за отпадъци от опаковки от пластмаса;
                     
                  
                        и)
                     
                     
                        да консултира Комисията по въпроси във връзка с политиките за ревизия на данните за отпадъци от опаковки от пластмаса.
                     
                  
         
            Член 3
            Консултации
            Комисията може да се консултира с експертната група за СООП по всеки въпрос във връзка с данните за отпадъците от опаковки от пластмаса.
         
         
            Член 4
            Членство
            
               (1)   Членове са органите на държавите членки, които отговарят за докладването на данните съгласно член 12 от Директива 94/62/ЕО на Европейския парламент и на Съвета (3).
            
            
               (2)   Държавите членки определят своите представители и гарантират, че тези представители осигуряват високо ниво на експертни знания при съставяне на статистиката за отпадъците от опаковки от пластмаса.
            
         
         
            Член 5
            Председател
            Експертната група за СООП се председателства от представител на Комисията (Евростат).
         
         
            Член 6
            Функциониране
            
               (1)   Експертната група за СООП действа по искане на Комисията (Евростат) в съответствие с хоризонталните правила на Комисията за експертните групи (4) („хоризонталните правила“) (5).
            
            
               (2)   Заседанията на групата обикновено се провеждат в помещения на Комисията.
            
            
               (3)   Комисията (Евростат) осигурява секретарските услуги.
            
            
               (4)   Длъжностни лица на Комисията от други служби, които проявяват интерес към работата на групата, могат да участват в заседанията на групата и на нейните подгрупи.
            
            
               (5)   Със съгласието на Комисията (Евростат) групата може да реши обсъжданията ѝ да бъдат открити, като това решение се взима с обикновено мнозинство на членовете ѝ.
            
            
               (6)   Протоколът от обсъжданията по всяка точка от дневния ред, съдържащ изразените в рамките на експертната група за СООП становища, е съдържателен и пълен. Протоколът се изготвя от секретариата под отговорността на председателя.
            
            
               (7)   Когато е възможно, експертната група за СООП приема с консенсус своите становища, препоръки или доклади.
            
            
               (8)   При гласуване резултатът се определя с обикновено мнозинство на членовете. Членовете, които са гласували против или са се въздържали, имат право към становищата, препоръките или докладите да бъде приложен документ, в който са обобщени мотивите за позицията им.
            
         
         
            Член 7
            Подгрупи
            Комисията (Евростат) може да създава подгрупи за разглеждане на конкретни въпроси въз основа на мандат от Комисията (Евростат). Подгрупите функционират в съответствие с хоризонталните правила и се отчитат пред групата. Те се разпускат веднага след изпълнение на възложения им мандат.
         
         
            Член 8
            Поканени експерти
            Комисията (Евростат) може да покани експерти със специфични експертни знания по даден въпрос от дневния ред, които да вземат участие в работата на експертната група за СООП или подгрупите ѝ само по съответния въпрос.
         
         
            Член 9
            Наблюдатели
            
               (1)   На организации или публични субекти, различни от органите на държавите членки, може да се предоставя статут на наблюдател в съответствие с хоризонталните правила, като за целта се отправя пряка покана.
            
            
               (2)   Организациите или публичните субекти, определени за наблюдатели, посочват свои представители.
            
            
               (3)   Председателят може да разреши на наблюдателите и техните представители да участват в разискванията на експертната група за СООП и да предоставят експертни знания. Те обаче нямат право на глас и не участват във формулирането на препоръки или мнения на експертната група за СООП.
            
         
         
            Член 10
            Процедурен правилник
            По предложение на Комисията (Евростат) и със съгласието ѝ, както и в съответствие с хоризонталните правила експертната група за СООП приема с обикновено мнозинство на своите членове процедурния си правилник въз основа на стандартния процедурен правилник за експертните групи.
         
         
            Член 11
            Професионална тайна и работа с класифицирана информация
            
               (1)   За членовете на експертната група за СООП, техните представители, поканените експерти и наблюдателите се прилага задължението за опазване на професионалната тайна, което по силата на Договорите и правилата за тяхното прилагане важи за всички членове на институциите и техните служители, като се прилагат и правилата на Комисията относно сигурността по отношение на защитата на класифицираната информация на Съюза, предвидени в решения (ЕС, Евратом) 2015/443 (6) и (ЕС, Евратом) 2015/444 (7) на Комисията. При неспазване на тези задължения Комисията може да предприема съответните мерки.
            
            
               (2)   Членовете на експертната група за СООП, техните представители, поканените експерти и наблюдателите спазват статистическата поверителност, установена в Регламент (ЕО) № 223/2009, и по-специално в член 20 („Защита на поверителни данни“) от него.
            
         
         
            Член 12
            Прозрачност
            
               (1)   Експертната група за СООП и нейните подгрупи се регистрират в Регистъра на експертните групи и други подобни органи към Комисията („Регистъра на експертните групи“). Имената на органите на държавите членки и имената на наблюдателите се публикуват в Регистъра на експертните групи.
            
            
               (2)   След заседанията се публикуват всички съответни документи, включително дневния ред, протоколите и представените от участниците мнения, чрез специална връзка от Регистъра на експертните групи към специален уебсайт. Достъпът до тези специални уебсайтове не се обвързва с изискване за регистриране на съответното ползващо лице или с някакво друго ограничение. Дневният ред се публикува своевременно преди заседанието, а протоколите — в подходящ срок след него. Изключения от публикуването се предвиждат само в случаите, при които се смята, че оповестяването на даден документ би засегнало защитата на обществен или частен интерес съгласно член 4 от Регламент (ЕО) № 1049/2001 на Европейския парламент и на Съвета (8).
            
         
         
            Член 13
            Разходи във връзка със заседанията
            
               (1)   Участниците в дейностите на експертната група за СООП и нейните подгрупи не получават възнаграждение за извършваните от тях услуги.
            
            
               (2)   Пътните и дневните разноски на участниците в дейностите на експертната група за СООП и подгрупите ѝ се възстановяват от Комисията в съответствие с разпоредбите, които са в сила в Комисията, и в рамките на наличните бюджетни кредити, отпуснати на службите на Комисията при годишната процедура за разпределение на ресурсите.
            
         
         
            Съставено в Брюксел на 11 август 2021 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  Регламент (ЕС, Евратом) 2021/770 на Съвета от 30 април 2021 г. относно изчисляването на собствения ресурс на база нерециклираните отпадъци от опаковки от пластмаса, относно методите и процедурата за предоставяне на този собствен ресурс, относно мерките за удовлетворяване на потребностите от парични средства и относно някои аспекти на собствения ресурс на база брутен национален доход (OВ L 165, 11.5.2021 г., стр. 15).
         
            (2)  Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).
         
            (3)  Директива 94/62/ЕО на Европейския парламент и на Съвета от 20 декември 1994 г. относно опаковките и отпадъците от опаковки (OB L 365, 31.12.1994 г., стр. 10).
         
            (4)  Решение C(2016) 3301 на Комисията от 30 май 2016 г. за установяване на хоризонтални правила относно създаването и функционирането на експертните групи на Комисията.
         
            (5)  Виж член 13.1 от хоризонталните правила.
         
            (6)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).
         
            (7)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).
         
            (8)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43). Изключенията са предназначени да защитят обществената сигурност, военните дела, международните отношения, финансовата, валутната или икономическата политика, частния живот и личната неприкосновеност, търговските интереси, съдебните процедури и правните становища, дейностите по инспектиране/разследване/одит и процеса на вземане на решения на институцията.